Diari Oficial de la Generalitat Valenciana


Sumari del DOGV 8261, del 26-03-2018 (2018/3004)

RESOLUCIÓ de 15 de març de 2018, de la Vicepresidència i Conselleria d'Igualtat i Polítiques Inclusives, per la qual es convoquen els acords d'acció concertada en matèria de serveis socials en el sector d'atenció a persones amb diversitat funcional per a l'any 2018.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8261

Data del DOGV
:   26-03-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/3004


Data del document
:   15-03-2018

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * seguretat social

RESOLUCIÓ de 15 de març de 2018, de la Vicepresidència i Conselleria d'Igualtat i Polítiques Inclusives, per la qual es convoquen els acords d'acció concertada en matèria de serveis socials en el sector d'atenció a persones amb diversitat funcional per a l'any 2018. [2018/3004]  
La Llei 13/2016, de 29 de desembre, de mesures fiscals, de gestió administrativa i financera, i d'organització de la Generalitat, en modificar determinats preceptes de la Llei 5/1997, de 25 de juny, de la Generalitat, per la qual es regula el sistema de serveis socials en l'àmbit de la Comunitat Valenciana, estableix l'acció concertada com a forma de provisió de les prestacions del sistema públic de serveis socials, i aclareix que els acords d'acció concertada són instruments organitzatius de naturalesa no contractual a través dels quals les administracions competents podran organitzar la prestació de serveis a les persones de caràcter social el finançament, accés i control de les quals siguen de la seua competència.  
Pel Decret 181/2017, de 17 de novembre, del Consell, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social, s'aprova el reglament que regula els requisits, el procediment, el contingut i les condicions bàsiques per a la implantació, execució i desenvolupament dels acords d'acció concertada.  
D'acord amb l'article 13 d'aquest decret, correspon a la persona titular de la conselleria competent en matèria de serveis socials efectuar la convocatòria de concerts amb entitats d'iniciativa social, mitjançant una resolució que ha d'incloure aquells aspectes i elements que estableix l'esmentada norma, i delimitar l'objecte i, si escau, el nombre de places i les característiques de les prestacions susceptibles de concert; i també els criteris de valoració d'entitats, centres i serveis per a la resolució del procediment de selecció i adopció d'acords d'acció concertada, tant en funció de les disponibilitats pressupostàries, com de la necessària continuïtat i garantia de qualitat del servei que presten les entitats d'iniciativa social, sota els principis de transparència, publicitat i no discriminació.  
Dins de l'estructura orgànica de la Vicepresidència i Conselleria d'Igualtat i Polítiques Inclusives, la Direcció General de Diversitat Funcional disposa del programa pressupostari 313.40, Diversitat funcional, per a l'execució dels seus objectius, entre els quals estan: promoure la integració en la vida social, laboral i cultural de les persones amb diversitat funcional i afavorir la seua autonomia i independència; garantir els serveis d'atenció social a persones amb diversitat funcional, i també millorar les condicions de vida i fomentar la qualitat de vida independent de les persones amb diversitat funcional.  
La demanda de serveis i places en centres d'atenció social per a persones amb diversitat funcional és creixent i supera àmpliament els mitjans i els recursos de què disposen el conjunt de les administracions públiques (Administració de la Generalitat, Institut Valencià d'Atenció Social i Sanitària i entitats locals), per tant, és necessari, atesa la importància del tercer sector, implementar l'actual sistema públic de serveis socials, per mitjà de la fórmula de provisió de serveis socials a través de l'acció concertada amb els dispositius de les entitats d'iniciativa social especialment qualificats per a l'atenció a les persones amb diversitat funcional.  
D'acord amb el que s'ha exposat, i fent ús de les facultats que em confereix l'article 1 del Decret 5/2017, de 20 de gener, del Consell, pel qual s'aprova el Reglament orgànic i funcional de la Vicepresidència i Conselleria d'Igualtat i Polítiques Inclusives, en relació amb l'esmentat article 13 del Decret 181/2017, de 17 de novembre, del Consell, a proposta del director general de Diversitat Funcional, resolc:  
  
Primer  
S'aprova la convocatòria pública dels acords d'acció concertada en matèria de serveis socials en el sector d'atenció a persones amb diversitat funcional per a l'any 2018, d'acord amb el que disposa l'annex I de condicions generals de la convocatòria i els models que figuren en els annexos II, III, IV, V, VI i VII d'aquesta resolució, i s'ordena la publicació en el Diari Oficial de la Generalitat Valenciana.  
Segon  
Aquesta convocatòria serà aplicable als concerts socials que es realitzen en aquest àmbit i sector d'acció social, per a l'any 2018, a càrrec del programa pressupostari 313.40, Diversitat funcional, capítol IV, codi S6738, de la secció 16, del pressupost de despeses de la Vicepresidència i Conselleria d'Igualtat i Polítiques Inclusives, recollit en la Llei de pressupostos de la Generalitat per a l'any 2018, per import de 646.858.416,00 euros.  
Procedència i quantia dels fons:  
Propis no condicionats: 74.272.033 -  
Propis condicionats: 5.529.150 -  
Externa: taxa per la prestació de serveis d'atenció social: 2.411.800 -  
Transferència de l'IMSERSO: 5.529.150 -  
Si després de l'oportú procediment de selecció queda un romanent de crèdit sense disposar en la línia, la Conselleria podrà procedir a una segona resolució de convocatòria, d'acord amb aquest import, la qual fixarà nous serveis i el nombre de places a concertar per a atendre les necessitats socials.  
  
Tercer  
Per resolució de la persona titular de la conselleria competent en matèria de serveis socials es podrà ampliar, per raó d'interés públic i amb anterioritat a la data de finalització, el període de vigència de l'acord d'acció concertada, per mitjà de pròrroga anual, de mutu acord, dels serveis concertats, per un màxim de dos anys.  
  
Qualsevol ampliació del període de vigència i durada dels acords d'acció concertada amb entitats d'iniciativa social, que siguen subscrits per mitjà de pròrroga, requerirà l'existència de crèdit adequat i suficient a càrrec del corresponent programa pressupostari previst en els pressupostos de la Generalitat.  
  
Quart  
Es delega la persona titular de la Direcció General de Diversitat Funcional per a la resolució del procediment d'acció concertada a què fa referència aquesta convocatòria.  
  
Cinqué  
Així mateix, es delega i es faculta la persona titular de la Direcció General de Diversitat Funcional, en l'àmbit de les seues competències, per a dictar totes les instruccions que siguen necessàries, tant per a l'execució i aplicació d'aquesta resolució, com per a l'adequada gestió dels concerts en el seu àmbit funcional.  
  
Contra aquesta resolució, que posa fi a la via administrativa, les persones interessades poden interposar un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació. Així mateix, amb caràcter potestatiu, es pot interposar un recurs de reposició en el termini d'un mes comptador des de l'endemà de la publicació, davant del mateix òrgan que ha dictat la resolució. Tot això, de conformitat amb el que estableixen els articles 112, 114, 115, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 8, 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puguen exercir, si escau, qualsevol altre que consideren procedent.  
  
València, 15 de març de 2018.- La vicepresidenta del Consell i consellera d'Igualtat i Polítiques Inclusives: Mónica Oltra Jarque.  
  
  
ANNEX I  
Condicions generals de la convocatòria dels acords d'acció concertada en matèria de serveis socials en el sector d'atenció a persones amb diversitat funcional  
  
Índex  
Títol I. Disposicions generals  
Article 1. Àmbit d'aplicació  
Article 2. Objecte del concert  
Article 3. Serveis a concertar: nombre de places i tipologia de serveis  
Article 4. Durada del concert  
Article 5. Cobertura de places i accés als serveis per les persones usuàries  
Títol II. Del procediment de concertació  
Capítol I. Requisits  
Article 6. Sol·licitants  
Article 7. Requisits generals  
Capítol II. Iniciació del procediment  
Article 8. Iniciació d'ofici  
Article 9. Forma, termini i lloc de presentació de sol·licituds  
Article 10. Documentació i informació que ha d'adjuntar la sol·licitud  
Capítol III. Ordenació i instrucció del procediment  
Article 11. Òrgan competent per a la tramitació i instrucció del procediment. Esmena  
Article 12. Criteris de selecció i valoració d'entitats i serveis  
  
Article 13. Comissió d'avaluació  
Article 14. Proposta de resolució  
Capítol IV. Finalització del procediment de selecció  
Article 15. Autorització del Consell  
Article 16. Resolució de concessió  
Article 17. Contingut de la resolució en relació amb les places i serveis concertats  
Article 18. Publicació de la resolució  
Article 19. Recursos  
Capítol V. Formalització dels concerts  
Article 20. Condicions prèvies a la formalització  
Article 21. Formalització del concert social  
Títol III. Finançament de l'acció concertada  
Article 22. Mòduls econòmics. Càlcul de l'import de l'anualitat del concert social  
Article 23. Prohibició de cobrament a persones usuàries  
Article 24. Justificació de despeses i de prestació del servei  
Article 25. Pagament del cost del concert  
Article 26. Comprovació i control de la despesa  
Títol IV. Execució dels concerts  
Article 27. Obligacions de l'Administració concertant  
Article 28. Obligacions de les entitats titulars dels centres i serveis concertats  
Article 29. Qualitat dels serveis: actuacions de control i seguiment  
  
Article 30. Contractació d'activitats accessòries amb tercers  
Article 31. Resolució de conflictes  
Article 32. Inspecció i control ordinari  
Títol V. Condicions tècniques per a la realització de les prestacions i serveis  
Article 33. Centres d'atenció primerenca  
Article 34. Centres de rehabilitació i integració social  
Article 35. Centres ocupacionals  
Article 36. Centres de dia per a persones amb diversitat funcional física o intel·lectual  
Article 37. Centres de dia per a persones amb trastorn mental greu  
Article 38. Residències per a persones amb diversitat funcional física o intel·lectual  
Article 39. Residències i centres específics de malats mentals (CEMM) per a persones amb trastorn mental greu  
Article 40. Habitatges tutelats  
Article 41. Activitats i serveis complementaris  
Article 42. Condicions generals d'allotjament, neteja i manutenció  
Article 43. Estructura bàsica dels òrgans de participació dels centres concertats  
Article 44. Normativa sectorial d'aplicació  
  
  
Títol I  
Disposicions generals  
  
Article 1. Àmbit d'aplicació  
Per aquesta convocatòria, la conselleria competent en matèria de serveis socials podrà encarregar a entitats d'iniciativa social, per mitjà d'acords d'acció concertada, a través del procediment de concertació, la provisió dels serveis susceptibles d'acció concertada previstos en l'apartat IV de l'annex del Decret 181/2017, de 17 de novembre, del Consell, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social.  
  
Article 2. Objecte del concert  
1. Constitueix l'objecte del concert, segons es determina en aquesta convocatòria:  
a) La reserva i l'ocupació de places en centres d'atenció social a persones amb diversitat funcional, perquè siguen ocupades per les persones usuàries del sistema públic de serveis socials, sense necessitat de cobrir la totalitat de places autoritzades del recurs o servei.  
b) La gestió integral de serveis i centres d'atenció social a persones amb diversitat funcional, perquè dispose l'Administració (Conselleria d'Igualtat i Polítiques Inclusives) la totalitat de places autoritzades d'acord amb les necessitats de servei.  
2. Les places dels serveis que siguen concertats s'integraran en la Xarxa Pública Valenciana de Serveis Socials i d'atenció a les persones en situació de dependència per a l'atenció a persones amb diversitat funcional.  
  
Article 3. Serveis a concertar: nombre de places i tipologia de serveis  
  
1. D'acord amb les disponibilitats pressupostàries que hi haja, les necessitats d'atenció social, la població que actualment està sent atesa i la demanda de places de nova creació en determinades àrees geogràfiques, constitueix l'objecte específic de la convocatòria els serveis corresponents a 7.170 places, que en l'àmbit de la Comunitat Valenciana a continuació s'indiquen:  
a) Serveis de centres d'atenció primerenca per a prevenció de discapacitats i atenció de xiquets/xiquetes de 0 a 6 anys: 1.782 places.  
b) Serveis de centres de rehabilitació i integració social (CRIS) per a persones amb trastorn mental greu: 560 places.  
c) Serveis de centres ocupacionals per a la integració sociolaboral de persones amb diversitat funcional: 2.332 places.  
d) Serveis de centre de dia per a persones amb diversitat funcional intel·lectual, física i orgànica: 796 places.  
e) Serveis de centre de dia per a persones amb trastorn mental greu: 120 places.  
f) Serveis de residències per a persones amb diversitat funcional intel·lectual, física i orgànica: 937 places.  
g) Serveis de residències i centres específics per a malalts mentals crònics (CEMM): 145 places.  
h) Serveis en habitatges tutelats per a persones amb diversitat funcional física o intel·lectual: 344 places.  
i) Serveis en habitatges tutelats per a persones amb trastorn mental greu: 154 places.  
2. Les places dels serveis de centres d'atenció diürna per a persones amb diversitat funcional en situació de dependència i de centres atenció residencial per a persones amb diversitat funcional en situació de dependència estan assimilades com a serveis de centre de dia o de residència per a persones amb diversitat funcional o trastorn mental, d'acord amb la tipologia de les persones usuàries.  
  
Article 4. Durada del concert  
1. Els concerts socials que se subscriguen a l'empara d'aquesta convocatòria tindran una durada d'un any, des de la data d'efectes fixada en la resolució i el document de formalització, i acabarà, en tot cas, el dia 31 de desembre de 2018, sense perjudici de la seua possible pròrroga.  
2. D'acord amb el que preveu l'apartat tercer d'aquesta resolució, per resolució de la persona titular de la conselleria competent en matèria de serveis socials, es podrà ampliar, per raó d'interés públic i amb anterioritat a la data de finalització, el període de vigència de l'acord d'acció concertada, per mitjà de pròrroga anual, de mutu acord, dels serveis concertats per un màxim de dos anys.  
  
3. Qualsevol ampliació del període de vigència i durada dels acords d'acció concertada amb entitats d'iniciativa social, que siguen subscrits per mitjà de pròrroga, requerirà l'existència de crèdit adequat i suficient a càrrec del corresponent programa pressupostari previst en els pressupostos de la Generalitat.  
  
Article 5. Cobertura de places i accés als serveis per les persones usuàries  
1. L'accés a les places concertades serà sempre a través del procediment i l'òrgan administratiu que designe l'Administració per a l'ocupació d'aquestes.  
2. Mitjançant una resolució de la Direcció Territorial de la Conselleria s'assignaran les places o serveis concertats a les persones residents en la seua província, que hauran de tindre els requisits tècnics exigits per la normativa vigent.  
3. El centre o servei concertat admetrà la persona amb diversitat funcional designada per a la seua atenció, sempre que aquesta complisca els requisits tècnics.  
4. En el cas que l'entitat considere que la persona usuària no és apta per la seua situació biopsicosocial, per al tipus de plaça concertada que ofereix, haurà d'assabentar la Direcció Territorial de la Conselleria, per mitjà d'informe raonat, la qual resoldrà el que considere pertinent.  
  
5. No obstant el que disposa l'apartat 2, les persones que estan ja ateses en qualsevol dels recursos existents, dins de la Xarxa Pública Valenciana de Serveis Socials per a l'atenció a persones amb diversitat funcional, podran continuar en la mateixa plaça.  
6. Per a garantir la continuïtat dels serveis, tindran caràcter preferent per a la concertació i el finançament públic les places que estiguen ocupades per persones usuàries mitjançant una resolució administrativa de concessió de plaça en el recurs i/o aprovació de programa individual d'atenció (PIA) en cas de persones en situació de dependència, d'acord amb el que reflectisca l'aplicació corporativa Simetta, de la Conselleria d'Igualtat i Polítiques Inclusives.  
  
  
Títol II  
Del procediment de concertació  
  
Capítol I  
Requisits  
  
Article 6. Sol·licitants  
1. D'acord amb el marc normatiu vigent a la Comunitat Valenciana, podran sol·licitar i participar en el règim d'acció concertada de serveis socials les entitats d'iniciativa social, que complisquen els requisits legals i reglamentaris establits.  
2. Es consideren entitats d'iniciativa social les fundacions, associacions, organitzacions de voluntariat i altres entitats sense ànim de lucre que realitzen activitats de serveis socials. Així mateix, es consideren incloses les societats cooperatives qualificades com a entitats sense ànim de lucre d'acord amb la seua normativa específica.  
  
Article 7. Requisits generals  
D'acord amb el que disposa l'article 7 del Decret 181/2017, de 17 de novembre, del Consell, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana, podran sol·licitar i accedir al règim d'acció concertada les entitats d'iniciativa social prestadores de serveis socials que complisquen els requisits:  
a) Estar degudament inscrites en el sector de serveis socials corresponent a persones amb discapacitat o diversitat funcional en el Registre d'Entitats, Centres i Serveis de la conselleria competent en matèria de serveis socials.  
b) Disposar d'acreditació administrativa, de conformitat amb el que exigeix la normativa sectorial, i considerar acreditats als efectes de l'atenció en centres i serveis, d'acord amb el que estableix la disposició addicional cinquena del Decret 62/2017, de 19 de maig, del Consell, tots els centres i serveis per a persones amb diversitat funcional, que estiguen autoritzats i que s'ajusten al que preveu la Llei 5/1997, de 25 de juny, per la qual es regula el sistema de serveis socials en l'àmbit de la Comunitat Valenciana; la Llei 11/2003, de 10 d'abril, de la Generalitat, sobre l'Estatut de les Persones amb Discapacitat; el Decret 91/2002, de 30 de maig, del Govern Valencià, sobre Registre dels Titulars d'Activitats d'Acció Social, i de Registre i Autorització de Funcionament dels Serveis i Centres d'Atenció Social, a la Comunitat Valenciana; i les seues normes de desplegament.  
c) Estar al corrent en el pagament de les obligacions tributàries i de la Seguretat Social.  
d) Disposar el centre d'autorització de funcionament, d'acord amb la normativa general de serveis socials i la normativa sectorial, amb anterioritat a la data de publicació de la convocatòria.  
e) Acreditar o estar en condicions de disposar d'un certificat de qualitat del centre o servei, abans de la data de finalització del concert social o la seua pròrroga.  
f) Acreditar la titularitat del centre (espai físic en què es presten els serveis) o la disponibilitat per qualsevol títol jurídic vàlid per un període no inferior al de la vigència del concert, així com l'autorització de l'entitat o persona titular del local on està ubicat el centre i/o es presten els serveis.  
g) No estar incurs en les prohibicions que estableix l'article 8 del Decret 181/2017, de 17 de novembre, del Consell.  
  
  
Capítol II  
Iniciació del procediment  
  
Article 8. Iniciació d'ofici  
El procediment de concertació s'inicia d'ofici, amb la publicació de la resolució que aprova la convocatòria pública, i s'ha d'impulsar d'ofici en tots els seus tràmits, amb respecte als principis de transparència, publicitat i no discriminació, i també la resta de principis generals establits en l'article 62 de la Llei 5/1997, de 25 de juny, de la Generalitat, per la qual es regula el sistema de serveis socials en l'àmbit de la Comunitat Valenciana i en l'article 4 del decret que la desplega.  
  
  
Article 9. Forma, termini i lloc de presentació de sol·licituds  
1. La sol·licitud de participació en el procediment de concertació s'ha d'efectuar per mitjà del model que figura en l'annex II d'aquesta resolució, degudament formalitzada i subscrita per la persona que tinga la representació de l'entitat titular del centre o servei objecte del concert.  
2. El termini de presentació de sol·licituds d'aquesta convocatòria serà d'un mes, a partir de l'endemà de la publicació en el Diari Oficial de la Generalitat Valenciana.  
3. S'ha de presentar una sol·licitud per cada centre o servei les places del qual l'entitat ofereix per a concert.  
4. La presentació de sol·licituds i de documentació annexa s'ha de fer de manera telemàtica, i, per a això, les persones i les entitats interessades han d'utilitzar l'aplicació dissenyada i la qual estarà disponible en el catàleg de serveis públics interactius de la Generalitat a través de la seu electrònica (portal https://sede.gva.es, apartat Serveis en línia), i han d'indicar en el peu la Direcció Territorial de la Conselleria (que serà l'òrgan instructor d'acord amb la localització del centre).  
5. A l'efecte de participació en aquesta convocatòria, es considera que la subscripció de la sol·licitud de concert social per les entitats susceptibles de ser beneficiàries, per si mateixes o per representant, implica la capacitat jurídica i d'actuar necessària per a:  
- Sol·licitar l'oportú concert social.  
- Permetre l'accés a la Plataforma Autonòmica d'Interoperabilitat.  
  
- Autoritzar la consulta interactiva de documentació.  
D'acord amb el que disposa l'article 28 de Llei 39/2015, d'1 d'octubre, del procediment administratiu comú de les administracions públiques, en absència d'oposició expressa per part de l'interessat, l'òrgan gestor del procediment està autoritzat per a obtindre directament les dades dels documents preceptius elaborats per qualsevol Administració i que per a aquest procediment són els que s'indiquen a continuació:  
  
- Document nacional d'identitat (DNI) del representant legal de l'entitat sol·licitant.  
- Certificat del fet que l'entitat està al corrent de les obligacions tributàries (hisenda estatal. AEAT).  
- Certificat del fet que l'entitat està al corrent de les obligacions tributàries (hisenda autonòmica. Generalitat Valenciana)  
- Certificat del fet que l'entitat està al corrent de les obligacions amb la Seguretat Social.  
6. Així mateix, com que està prevista la tramitació d'aquest procediment per mitjans telemàtics, tots els tràmits que afecten els interessats per a l'exercici dels seus drets i obligacions, i també l'esmena de la sol·licitud, s'han de fer per aquest mitjà.  
  
Article 10. Documentació i informació que ha d'adjuntar la sol·licitud  
  
1. La documentació que han de presentar les entitats per a cada centre o servei que sol·liciten participar en el procediment de concertació serà la següent:  
a) Certificat acreditatiu de l'acord adoptat per l'òrgan competent de l'entitat on s'autoritze el representant legal per a la participació en el procediment de selecció i la sol·licitud del concert social (apartat E de l'annex II).  
b) Certificat d'estar al corrent de les obligacions tributàries amb la hisenda estatal i autonòmica i de les obligacions amb la Seguretat Social, en el cas que no autoritzen la consulta interactiva d'aquesta documentació (apartat F de l'annex II).  
c) Declaració responsable de l'entitat de no estar incursa en cap causa de prohibició per a concertar (apartat G de l'annex II).  
d) Fitxa tècnica de funcionament del servei i activitats del centre (apartat A de l'annex III).  
e) Llista de professionals i personal d'atenció directa que dispose el centre o servei, amb indicació del nom i cognoms dels seus components, lloc de treball, titulació, tipus de relació laboral d'aquests amb l'entitat titular, antiguitat, nombre d'hores diàries o setmanals de dedicació de cada un d'ells i funcions que realitzen (apartat B de l'annex III) i, si escau, llista de persones usuàries del centre (apartat C de l'annex III).  
  
f) Declaracions responsables corresponents a les clàusules socials, d'acord amb l'apartat H de l'annex II i, si escau, apartat A.6 de l'annex IV.  
g) Document d'autobaremació, d'acord amb l'annex IV.  
h) Document d'alta de domiciliació bancària amb el compte designat per a percebre concerts socials, d'acord amb el model que consta com a annex V.  
2. Durant la fase d'instrucció l'Administració incorporarà d'ofici:  
  
a) Certificat o document acreditatiu de la inscripció de l'entitat titular en el Registre d'Entitats Titulars d'Activitats Socials de la conselleria competent en matèria de serveis socials, amb data inscripció en aquest, per a acreditar l'antiguitat.  
b) Certificat o document acreditatiu de la inscripció d'autorització de funcionament del centre o de la inscripció en el Registre de Centres i Serveis de la conselleria competent en matèria de serveis socials, amb data autorització o d'inscripció.  
  
  
Capítol III  
Ordenació e instrucció del procediment  
  
Article 11. Òrgan competent per a la tramitació e instrucció del procediment. Esmena  
1. La instrucció dels procediments de concertació correspon als òrgans competents de les direccions territorials de la conselleria competent en la matèria de serveis socials, que s'encarregarà de verificar la documentació presentada en el procediment i la seua baremació, així com l'avaluació tècnica.  
2. Una vegada revisada la documentació, quan la sol·licitud no tinga els requisits exigits o no s'adjunte la documentació preceptiva, l'òrgan d'instrucció el requerirà perquè, de conformitat amb el que s'ha exigit en la llei i en les seues disposicions de desplegament, esmene la falta o adjunte els documents preceptius, amb la indicació que, en cas de no fer-ho en el termini de 10 dies hàbils, es considerarà que desisteix de la seua petició, amb la resolució prèvia que haurà de ser dictada en els termes que preveu la legislació de procediment administratiu comú.  
3. Per a tal fi, en cada direcció territorial de la conselleria es constituirà una comissió tècnica instructora, que estarà integrada, almenys, per tres membres designats per la persona titular de la direcció territorial, i ostentarà la presidència la persona encarregada de la direcció de servei competent per raó de la matèria o persona que la substituïsca, com a vocal la persona titular de la direcció de secció i una tècnica o tècnic d'aquesta, com a secretari/ària.  
4. Una vegada finalitzada la instrucció de tots els expedients corresponents al seu àmbit territorial, les comissions tècniques instructores elevaran a la comissió d'avaluació la relació d'entitats, els centres i serveis de la qual compleixen els requisits, amb la proposta de puntuació.  
  
  
Article 12. Criteris de selecció i valoració d'entitats  
1. La valoració de les sol·licituds s'efectuarà atesos els criteris de selecció i valoració d'entitats següents:  
a) Els anys d'experiència acreditada en la prestació de serveis a persones amb diversitat funcional.  
Aquest criteri es valorarà amb un màxim de 20 punts, a raó d'un punt per any acreditat comptador des de la inscripció de qualsevol servei dins d'aquest àmbit funcional en el registre d'entitats, centres i serveis de la conselleria competent en matèria de serveis socials de la Comunitat Valenciana o departament anàleg de qualsevol altra comunitat autònoma.  
b) La continuïtat en l'atenció en relació amb la qualitat prestada. Aquest criteri es valorarà amb un màxim de 15 punts.  
La continuïtat en l'atenció es valorarà d'acord amb el nombre de protocols que desenvolupa el centre o s'estableix en el projecte de gestió, en cas de centres de nova creació, per a garantir l'atenció integral, especialitzada o ambulatòria: a raó de tres punts per protocol d'atenció a necessitats específiques de les persones amb diversitat funcional, sempre que complisquen els adequats criteris per a la seua aplicació.  
  
Per a la seua valoració, cada protocol haurà de dur associat els corresponents fulls o documents de registre, i la seua adscripció a un dels programes que desenvolupa el centre; no són objecte de valoració els protocols bàsics, que a continuació s'assenyalen:  
1. Protocol d'acollida, ingrés i alta/baixa d'una persona en el centre.  
  
2. Protocol d'alimentació.  
3. Protocol d'higiene i neteja.  
4. Protocol d'acompanyament a consultes sanitàries i urgències sanitàries.  
c) El treball desenvolupat en l'àmbit comunitari i el grau d'inserció de l'entitat, centre o servei en el territori, i es desenvolupen accions i programes en col·laboració amb altres centres i serveis socials, culturals, sanitaris, d'ocupació, municipals o de la Generalitat.  
  
Aquest criteri es valorarà amb un màxim de 20 punts, i l'entitat haurà d'acreditar documentalment les accions i programes en règim de col·laboració que desenvolupa o pretén desenvolupar. Seran objecte de puntuació:  
- Les entitats que aporten una estructura de centres organitzats en xarxa, per a l'actuació en un entorn social determinat (àrea metropolitana, comarca o departament de salut). Aquest criteri es valorarà amb un màxim de 10 punts, d'acord amb el barem següent:  
  
 Punts  
Centres que treballen amb dos o més centres en xarxa 10  
Centres que treballen amb un altre centre en xarxa 5  
  
- Les accions coordinades i programes comuns amb altres centres i serveis socials, sanitaris, d'ocupació, culturals o esportius, es valoraran amb un màxim de 10 punts, a raó de dos punts per cada programa d'actuació conjunta, que s'acreditarà per mitjà d'informe de la mateixa entitat o declaració responsable en què conste les actuacions que es duen a terme.  
d) Les bones pràctiques socials i de gestió de personal, en relació amb les clàusules socials de creació d'ocupació per a persones amb dificultats, plans d'igualtat entre dones i homes, i altres de caràcter social, especialment establides en l'execució de les prestacions objecte de l'acció concertada.  
Aquest criteri es valorarà amb un màxim de 15 punts, de la manera següent:  
- Tindre incorporats treballadors amb discapacitat o diversitat funcional en l'entitat que haja d'executar l'acord d'acció concertada en percentatge superior a la quota legalment establida:  
  
 Punts  
Més del 3 % 6  
Més del 2,5 % 4  
Més del 2 % 2  
  
  
- Tindre establit un pla d'igualtat de dones i homes que assegure la igualtat de gènere i l'eventual millora dels mínims en matèria d'igualtat i de conciliació laboral establits en la Llei orgànica 3/2007, de 22 de març, per a la igualtat efectiva de dones i homes, i normativa autonòmica (Llei 9/2003, de 2 d'abril, de la Generalitat): 4 punts.  
  
- Tindre establit una carta de servei amb relació de serveis que ofereix, amb compromisos de gestió, indicadors detallats per al seu seguiment, sistema de gestió de queixes i reclamacions, i mesures d'esmena àgils en cas d'incompliment (en document de carta de serveis, que es facilite a les persones usuàries, amb independència del reglament de règim interior): 5 punts.  
e) Implantació de processos de participació i decisió de les persones usuàries en els plans de centres o serveis i en els seus projectes de vida.  
  
Aquest criteri es valorarà amb un màxim de 10 punts, de la manera següent:  
- Tindre establit o previst un programa o protocol d'informació a la persona usuària i/o al familiar responsable, amb els mecanismes adequats per a la informació, orientació i implicació de les persones usuàries en el seu programa terapèutic dins del centre o servei: 5 punts.  
  
- Tindre establit o previst una programació d'activitats, subjecta a aprovació d'òrgans de participació per a la prestació dels serveis, amb l'adequada periodicitat i sistemes de seguiment dels acords: 5 punts.  
  
f) Nivell de necessitat de les places i serveis oferits.  
Aquest criteri es valorarà amb un màxim de 20 punts, a raó de dos punts per any de subvenció acreditada per al manteniment del centre o servei, en cas de centres en funcionament; i a raó d'un punt per persona registrada que estiga en llista d'espera en la tipologia del recurs i àmbit territorial del centre, en cas de centres de nova creació no subvencionats en l'exercici anterior.  
2. Es faculta les entitats perquè, d'acord amb el que disposa el present article, òmpliguen el document d'autobaremació, que consta com a annex IV de la present resolució, sense perjuí de la potestat i obligació de l'Administració de verificar i comprovar les dades, i s'atorgarà la puntuació que corresponga en els diferents apartats.  
  
3. La puntuació mínima per a accedir al règim d'acció concertada s'estableix en 50 punts. D'acord amb aquests criteris de selecció, es podrà exigir una major puntuació per a l'adopció d'acords d'acció concertada, quan aquesta siga necessària en funció de les limitacions pressupostàries o del número o característiques de les prestacions susceptibles de concert.  
En aquests casos, s'establirà la corresponent proposta de concert amb aquelles entitats i serveis que tinguen major puntuació, fins a cobrir l'import de la consignació pressuposada existent; i s'haurà d'establir de manera preferent el concert que garantisca el nombre de places ocupades durant l'any anterior en aquells centres o serveis que van ser subvencionades, i amb la possibilitat de restringir el nombre de places finançades en cada centre o centres i serveis de nova creació, sempre que segons el parer de la comissió d'avaluació el nombre de places oferides no corresponga a la necessitat de places o demanda social registrada d'aquest tipus de recurs en una determinada àrea geogràfica d'actuació.  
4. Si es produeix un empat de puntuació per part de dos entitats i centres, l'Administració procedirà a cobrir, d'acord amb les disponibilitats pressupostàries, les places noves i atorgarà preferència a aquells que hagen obtingut major puntuació en l'apartat 1.d del present article i, si persisteix aquest, s'agafarà prendrà com a criteri de desempat, la data (dia i hora) de la presentació de la sol·licitud, i tindrà prioritat la presentada amb més antelació.  
  
Article 13. Comissió d'avaluació  
1. Per a l'avaluació del procediment d'acció concertada que estableix la present convocatòria, es crea una comissió d'avaluació, que estarà integrada pels membres següents:  
a) La persona titular de la Subdirecció General de Persones amb Diversitat Funcional, que ostentarà la presidència.  
b) Sis vocals constituïts per:  
- Tres caps de servei de la Direcció General de Diversitat Funcional.  
- Les persones titulars de les direccions territorials de la conselleria, que podran delegar en la direcció de servei o de secció de cada direcció territorial.  
c) Un tècnic/a de la Direcció General de Diversitat Funcional, que actuarà com a secretari/ària de la comissió.  
2. La comissió d'avaluació exercirà les seues funcions, i actuarà com a òrgan col·legiat, alçarà acta de les reunions, de conformitat amb el que preveu la legislació de règim jurídic del sector públic.  
  
Article 14. Proposta de resolució  
1. La comissió d'avaluació, amb la remissió prèvia per les comissions tècniques instructores, és l'encarregada d'elaborar una relació ordenada de participants en el procediment de selecció, que han acreditat l'experiència mínima i solvència tècnica exigides, amb la seua puntuació en el procediment de selecció, d'acord amb els criteris de valoració, que estableix la llei, que estan desenvolupats i ponderats en la present convocatòria.  
2. Amb base a aquesta relació, s'elaborarà la proposta de resolució, que s'ha de remetre al titular de la direcció general, en la qual haurà de determinar-se el nombre de places i serveis a concertar amb cada entitat d'iniciativa social, les quals hauran de quedar a la disposició de la conselleria a partir del moment en què es formalitze el corresponent concert social.  
3. En la mateixa proposta de resolució es deixarà constància de les places i serveis oferits per entitats d'iniciativa social, que procedeix denegar el concert, i es motivarà la causa: per no complir requisits, per no haver superat la puntuació mínima establida en la convocatòria o per estar imposada per la limitació de crèdits pressupostaris.  
  
  
  
Capítol IV  
Finalització del procediment de selecció  
  
Article 15. Autorització del Consell  
1. El Consell autoritzarà ?amb caràcter previ a la resolució, atenent la proposta de resolució de la comissió d'avaluació i les disponibilitats pressupostàries, a proposta de la conselleria competent en matèria de serveis socials- el nombre de places i serveis a concertar en cada centre de les entitats d'iniciativa social, amb el seu import global, corresponent al període de vigència del concert.  
2. Aquesta autorització no implicarà l'aprovació de la despesa anual, que correspondrà a l'òrgan competent per a la resolució.  
Article 16. Resolució de concessió  
1. El titular de la Direcció General de Diversitat Funcional, per delegació de la persona titular de la conselleria, a proposta de la comissió d'avaluació, amb autorització prèvia del Consell i tenint en compte les disponibilitats pressupostàries existents, resoldrà sobre la concessió o denegació de concerts socials en un termini màxim de sis mesos des de la publicació de la convocatòria pública en el Diari Oficial de la Generalitat Valenciana.  
Aquesta resolució serà única i contendrà la decisió adoptada en relació amb totes les sol·licituds de concertació de places presentades.  
2. Transcorregut el termini establit en l'apartat anterior sense haver-se dictat i publicat la resolució expressa, s'hauran d'entendre desestimades les sol·licituds formulades per les entitats participants en el procediment de concertació, per silenci administratiu, d'acord amb el que estableix l'article 25 de la Llei 39/2015, d'1 d'octubre, del procediment administratiu comú de les administracions públiques, sense perjuí que subsistisca l'obligació legal de l'Administració de resoldre expressament.  
  
Article 17. Contingut de la resolució en relació amb les places i serveis concertats  
1. Les places concertades, que estiguen determinades en la resolució de concessió, quedaran a la disposició de la conselleria competent en matèria de serveis socials des de la data que es fixe en aquesta, d'acord amb les regles següents:  
a) La resolució de concessió de concert estendrà els seus efectes a 1 de gener de 2018, per a l'atenció i cobertura de totes aquelles places de centres i serveis que en aquesta data estiguen ocupades per usuaris/àries, sempre que l'accés de les persones usuàries s'haguera dut a terme mitjançant una resolució administrativa dictada pels òrgans competents de la conselleria.  
b) La resolució de concessió de concert haurà de fixar, si és el cas, la data en què produirà els efectes per a ampliació de places no finançades en l'exercici anterior i els centres i recursos socials de nova creació, la qual estarà determinada des de la data de posada a la disposició de les places per a l'atenció a noves persones usuàries.  
2. L'import de l'anualitat del concert es determinarà, per a cada centre en què s'establisca la reserva i ocupació de part o la totalitat de places dels centres d'atenció social a persones amb diversitat funcional, en funció del nombre de places concertada, el mòdul econòmic aplicable i nombre de dies de prestació del servei.  
3. La resolució de concessió de concert a les entitats d'iniciativa social que no acrediten el requisit de disposar d'un certificat de qualitat del centre o servei, que estableix l'article 7.2.e del Decret 181/2017, del Consell, de 17 de novembre (recollit en l'article 7.e del present annex), amb anterioritat al termini de resolució del procediment de concertació, deixarà constància d'aquesta circumstància, de manera que la resolució mencionada estarà condicionada al compliment del requisit esmentat en el termini màxim de dos anys des de la formalització del concert social, i l'entitat estarà obligada a sotmetre's a l'avaluació de qualitat del centre o servei i presentar un certificat de qualitat homologat, per alguna entitat acreditada en matèria d'avaluació, i l'Administració podrà procedir a l'extinció del concert si no compleix aquesta obligació en el termini establit, d'acord amb el que disposa la disposició transitòria cinquena del decret esmentat.  
  
Article 18. Publicació de la resolució  
1. La resolució que es dicte de concessió i denegació de concerts posa fi al procediment de selecció, i serà objecte de publicació en el Diari Oficial de la Generalitat Valenciana, i aquesta tindrà els efectes de la notificació als interessats, d'acord amb el que disposa l'article 45 de la Llei 39/2015, d'1 d'octubre, del procediment administratiu comú de les administracions públiques.  
2. Sense perjuí d'això, serà comunicada a les entitats sol·licitants, de forma telemàtica, en l'adreça electrònica que assenyalen en la corresponent sol·licitud.  
  
Article 19. Recursos  
La resolució posa fi a la via administrativa i en contra es podrà interposar un recurs potestatiu de reposició en el termini d'un mes comptador des de l'endemà de la publicació o bé directament recurs contenciós administratiu, en el termini de dos mesos comptadors des de l'endemà d'aqesta publicació, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que puga interposar-ne qualsevol altre que estime pertinent.  
  
  
Capítol V  
Formalització dels concerts  
  
Article 20. Condicions prèvies a la formalització  
1. Amb caràcter previ a la subscripció del concert social, l'entitat haurà d'aportar:  
- La fitxa d'alta de domiciliació bancària, segons el model que s'adjunta com a annex V.  
- L'últim rebut de l'Impost d'Activitats Econòmiques corresponent al centre o servei o document que acredite la seua exempció.  
- L'últim rebut de pagament de prima d'assegurança que cobrisca la responsabilitat civil, així com les contingències derivades per invalidesa i defunció en cas d'accident de les persones usuàries.  
2. Així mateix, si no s'haguera subscrit amb anterioritat, l'autorització a la conselleria perquè aquesta obtinga de forma directa, a través de certificats telemàtics, l'acreditació del compliment de les obligacions tributàries i de Seguretat Social; i des d'aquest moment l'entitat estarà subjecta a verificacions periòdiques de les obligacions mencionades per l'Administració concertant.  
  
Article 21. Formalització del concert social  
1. Els concerts socials, producte dels acords d'acció concertada, es formalitzaran en un document administratiu, d'acord amb el model fixat com a annex VII, dins del termini de trenta dies comptadors des de l'endemà de la publicació de la resolució de concessió.  
2. En el referit document de concert es farà constar de forma expressa, els drets i les obligacions de les parts, nombre de places i tipologia dels serveis concertats, règim econòmic (finançament per part de l'Administració, import del mòdul o mòduls econòmics unitaris corresponents al cost de les places i import anual), forma de pagament, duració, possibilitat de pròrrogues i causes d'extinció d'aquest.  
  
Així mateix, haurà de deixar constància del requisit del certificat de qualitat, en els termes que preveu la disposició transitòria cinquena del Decret 181/2017, del Consell, de 17 de novembre.  
3. El concert subscrit entre l'Administració i l'entitat d'iniciativa social recollirà en un únic document totes les places i centres concertats, amb el finançament corresponent, de forma singularitzada a les diferents unitats o centres concertats de l'entitat.  
4. El concert social serà subscrit, en representació de l'Administració concertant, per la persona titular de la Direcció General de Diversitat Funcional, com a òrgan facultat per a resoldre el procediment de concertació.  
Una vegada formalitzat s'anotaran d'ofici en la corresponent secció del Registre d'Entitats, Centres i Serveis de Serveis Socials.  
  
5. El document administratiu en què es formalitze el concert social podrà elevar-se a escriptura pública quan ho sol·licite el titular del servei o centre concertat, i, en aquest cas, seran a càrrec seu les despeses derivades del seu atorgament.  
  
  
Títol III  
Finançament de l'acció concertada  
  
Article 22. Mòduls econòmics. Càlcul de l'import de l'anualitat del concert social  
1. El finançament de les places concertades per la Generalitat, a què fa referència aquesta convocatòria, s'efectuarà d'acord amb els mòduls econòmics (euros/plaça/dia) fixats per plaça ocupada per persones amb diversitat funcional o trastorn mental greu (TMG) d'acord amb les seues característiques i suports que requereix.  
a) S'aplicarà en la valoració el mòdul A quan les places estiguen cobertes per persones amb un grau discapacitat reconeguda inferior al 75 %.  
b) S'aplicarà el mòdul B si estan cobertes per persones amb un grau de discapacitat reconeguda igual o superior al 75 %.  
c) En el cas dels centres ocupacionals per a persones amb diversitat funcional s'aplicarà el mòdul C a les places cobertes per persones amb un grau de discapacitat reconeguda igual o superior al 89 %.  
Així mateix, s'aplicarà el mòdul C específic a la totalitat de les places de residències i centre de dia per a dany cerebral (1), trastorn d'espectre autista (2) i paràlisi cerebral (3), als quals s'aplicarà un import de mòdul específic, segons està fixat en el quadre del barem.  
  
En habitatges tutelats s'aplicarà un mòdul únic (A) per a tot tipus de persones usuàries, i s'aplicarà el mòdul específic C en habitatge per a persones amb trastorn d'espectre autista i habitatges per a malalts mentals amb atenció residencial 24 hores (4) i un mòdul específic (5) en habitatges per a persones amb trastorn de conducta d'atenció residencial 24 hores.  
d) En els centres d'atenció primerenca i centres de rehabilitació i integració social (CRIS) s'aplicarà un mòdul únic, i aquest és el cost màxim garantit que preveu totes les despeses necessàries per al seu funcionament.  
Amb caràcter excepcional, per a les places de centre d'atenció primerenca que tenen règim d'unitat de dia, se'ls aplicarà el mòdul A de centres de dia per a persones amb diversitat funcional.  
e) Quan un centre d'atenció residencial o residència no dispose d'espai per a la realització de les activitats rehabilitadores i/o terapèutiques, de manera que un usuari/ària utilitze els serveis d'atenció diürna (centre ocupacional o de dia) compatibles, en altres recursos gestionats per la mateixa entitat, s'aplicarà únicament el mòdul econòmic que corresponga al cost de servei d'atenció residencial.  
2. El quadre de mòduls a aplicar, d'acord amb la tipologia del centre o recurs i la modalitat de persona usuària, és el següent:  
  
 A  
?/plaça/dia B  
?/plaça/dia C  
?/plaça/dia  
Centres d'atenció primerenca 24,50 - - -  
Centres de rehabilitació i integració social (CRIS) 29,69 - - -  
Centres ocupacionals (sense servei de transport) 34,16 - 38,72 - 63,63 -  
Centres de dia per a persones amb diversitat funcional física o intel·lectual 63,63 - 65,84 - 79,00 - (1)  
94,50 - (2)  
99,75 - (3)  
Centres de dia per a persones amb trastorn mental greu (TMG) 57,63 - 59,84 - -  
Residència per a persones amb diversitat funcional 96,39 - 113,63 - 124,99 -  
Residència-centre específic per a persones amb TMG (CEEM) 96,39 - 113,63 - \_  
Habitatge tutelat per a persones amb diversitat funcional 64,05 - - 76,86 - (4)  
124,99 - (5)  
Habitatge tutelat per a persones amb TMG 64,05 - - 76,86 - (4)  
  
  
3. Els mòduls establits cobreixen la totalitat dels costos variables, fixos i permanents de prestació de cada tipus de servei, sense incloure el benefici industrial, i comprenen el cost de tots els serveis exigibles de prestació obligatòria que ha de prestar el centre, d'acord amb la normativa vigent, i que ha d'abonar la Conselleria d'Igualtat i Polítiques Inclusives.  
En els centres ocupacionals amb servei de transport, aquest es finançarà a través d'un mòdul addicional de 1.320 ?/usuari/ària/any, que serà aplicable exclusivament a les persones usuàries que no residisquen en el municipi on estiguera ubicat el centre i la totalitat dels usuaris/àries que tinguen reconeguda mobilitat reduïda.  
4. Per a l'establiment de l'anualitat del concert social, es tindrà en compte que el càlcul dels mòduls econòmics es realitza:  
a) Per 220 dies, en cas de centres d'atenció ambulatòria i centres d'atenció diürna.  
b) Per 365 dies, en cas de residències i habitatges tutelats.  
5. El finançament de les places objecte de concert corresponents a ampliació de places i recursos socials de nova creació no subvencionats en l'exercici anterior, s'efectuarà sempre d'acord amb el mòdul A establit per a la tipologia del recurs.  
En cas de prorrogar-se la vigència i duració del concert, el mòdul corresponent a aquests places s'actualitzarà d'acord amb el grau de discapacitat de les persones usuàries que hagen ocupat aquests en l'exercici anterior.  
6. El finançament per places no efectivament ocupades, per causa aliena a l'entitat, serà el 50 per 100 de la corresponent al mòdul A establit per a la tipologia del recurs de què es tracte.  
  
Article 23. Prohibició de cobrament a persones usuàries  
El centre o servei concertat no podrà cobrar a les persones cap quantitat suplementària per liquidació d'estada o per qualsevol altra prestació que haja de ser atesa en virtut del concert, i aquest és motiu o causa de resolució del concert.  
  
Article 24. Justificació de la prestació del servei  
Les entitats firmants dels concerts estaran obligades a justificar la prestació del servei i el compliment de les obligacions derivades del concert, per al seu abonament.  
A aquest efecte hauran de presentar, amb caràcter mensual, en els cinc primers dies del mes següent, la documentació per via telemàtica o mitjans electrònics:  
- Relació de persones usuàries ateses amb indicació del nom i cognoms, DNI, grau de discapacitat, i, si és el cas, les dates d'alta i baixa, subscrita pel titular del centre o persona que actue en representació d'aquest, d'acord amb el model que consta com a annex VI.  
  
- Certificat del director/a del centre, que acredite que s'ha prestat el servei d'acord amb les obligacions que estableix el concert i, si és el cas, el nombre de places no ocupades, per causa aliena a l'entitat.  
  
  
Article 25. Pagament del cost del concert social  
1. La conselleria competent en matèria de serveis socials tramitarà mensualment l'ordre de pagament del cost del concert social per plaça o servei concertat, d'acord amb els mòduls econòmics fixats en la convocatòria i el corresponent document de formalització, d'acord amb les places efectivament ocupades i no ocupades durant el mes anterior.  
  
2. Si es produeixen vacants durant l'exercici, les places seran ocupades per persones amb diversitat funcional d'acord amb el seu grau de discapacitat. No obstant això, en cas de necessitat d'ingrés urgent, podrà ser una plaça ocupada per persona amb un major grau de discapacitat, i s'abonarà, en qualsevol cas, d'acord amb el mòdul econòmic establit per a la plaça vacant.  
3. L'abonament del cost del concert s'efectuarà, per mitjà de transferència bancària, al compte específic per a concerts socials designat per l'entitat corresponent.  
4. El pagament corresponent a la mensualitat de desembre, d'acord amb el que estableix l'apartat 3 de l'article 44 de la Llei 22/2017, de 29 de desembre, de pressupostos de la Generalitat per a l'exercici 2018, es lliurarà de forma anticipada amb la relació nominal de persones ateses i places no ocupades a data 1 de desembre, sense perjuí de la regularització corresponent, que s'efectuarà, en qualsevol cas, abans del 31 de gener de l'exercici següent, que implicarà l'exigència, si és el cas, de reintegrament de l'import indegudament percebut.  
  
Article 26. Comprovació i control de la despesa  
1. L'òrgan competent en cada direcció territorial comprovarà la veracitat de les dades aportades i si hi ha alguna incidència o reclamació relativa a l'atenció a les persones usuàries, sempre que aquesta haja sigut atesa adequadament o es trobe en termini pendent de resolució, per a donar conformitat, si és el cas, a la documentació.  
2. L'entitat titular del centre haurà de presentar, abans del 15 de gener de l'exercici següent, a l'òrgan de participació del centre el compte anual, en el qual apareixeran reflectits tots els ingressos (abonament de mensualitats per l'Administració) i despeses incloses en el compte d'explotació, que haurà d'estar detallat i identificat per: despeses de personal, despeses generals (subministraments, tributs, contractes de manteniment, servei de menjador, transport, treballs i serveis exteriors) i altres despeses (despeses diverses: lloguer o altres).  
3. Així mateix, una vegada aprovat per l'òrgan de participació del centre, el resum econòmic de l'exercici, l'entitat haurà de remetre per via telemàtica, abans del 31 de gener de l'exercici següent, a la direcció territorial i a la Direcció General de Diversitat Funcional una memòria justificativa de les actuacions i el compliment de les condicions que s'estableixen en el concert social.  
4. En la memòria es farà constar, com a contingut mínim, els punts següents:  
- Entitat, denominació del servei i nombre de places concertades.  
  
- Resultats obtinguts: nombre de persones ateses i característiques de les persones usuàries.  
- Objectius i activitats realitzades.  
- Avaluació dels serveis prestats.  
- Resum econòmic de l'exercici.  
- Conclusions respecte dels objectius, avaluació i resultat econòmic.  
  
5. L'entitat titular del centre estarà obligada a conservar les factures i els documents justificants de despeses, per un període de quatre anys, per al seu control econòmic i financer.  
  
  
Títol IV  
Execució dels concerts  
  
Article 27. Obligacions de l'Administració concertant  
Constitueixen obligacions de la Generalitat (Conselleria d'Igualtat i Polítiques Inclusives), com a Administració concertant les següents:  
a) Abonar a l'entitat titular del centre o servei concertat, mensualment, l'import del concert d'acord amb el mòdul econòmic fixat en la convocatòria i en el document de formalització del concert social.  
  
b) Resoldre per mitjà d'acte administratiu exprés les altes de persones usuàries que hauran d'accedir al servei, així com qualsevol circumstància: baixa o trasllat que s'adopte sobre aquests en relació amb el servei concertat.  
c) Facilitar al centre tota la informació disponible relativa a la persona amb diversitat funcional en el moment d'ingrés en el centre o accés al servei, sense perjuí de l'obligació de la seua actualització durant la seua estada, que correspondrà a l'entitat titular d'aquest.  
d) Comunicar al titular del centre concertat, amb la suficient antelació, qualsevol circumstància que afecte les places concertades i el concert subscrit.  
e) Dictar les directrius tècniques i instruccions necessàries per a l'exercici de l'activitat, assegurar la qualitat del servei i que es proporcione a les persones amb diversitat funcional el recurs més idoni a la seua situació i circumstàncies personals, dins d'un entorn social adequat.  
  
  
Article 28. Obligacions del titular dels centres i serveis concertats  
  
1. Sense perjuí de les obligacions establides en les normes d'aplicació, són obligacions de les entitats titulars dels centres i serveis concertats les següents obligacions específiques com a conseqüència de l'acord d'acció concertada i formalització del concert:  
  
a) Posar a disposició de la Generalitat el nombre de places previstes en el concert, així com admetre al servei a totes les persones usuàries que els òrgans competents de la Conselleria els designen.  
b) Mantindre els requisits i ràtios de personal amb relació a les prestacions i nombre de persones ateses, segons es determina en la tipologia de cada recurs i en el present annex, durant el període de vigència del concert.  
c) Prestar el servei gratuïtament a les persones, de manera que no pot percebre quantitat que, directament o indirectament, supose una contrapartida econòmica pels serveis objecte del concert, excepte, si és el cas, per serveis complementaris, sempre que estiguen autoritzats.  
d) Fer constar en la documentació i en la publicitat, juntament amb la denominació de l'entitat, centre o servei, la condició de centre o servei concertat, integrat en el Sistema Públic Valencià de Serveis Socials.  
  
A aquests efectes, d'acord amb la disposició addicional novena del Decret 181/2017, de 17 de novembre, del Consell, hauran de fer constar en la documentació i en la publicitat la condició de centre o servei concertat, en el termini màxim de quinze dies des de la formalització del concert social, i igualment, els centres la totalitat de places dels quals estiguen subjectes al règim d'acord d'acció concertada faran constar en la denominació i en la publicitat la condició de centre concertat, i tenen el termini màxim de quaranta-cinc dies des de la formalització del concert social per a fer constar aquesta circumstància i modificar, si és el cas, la retolació i publicitat exterior.  
e) Complir, en tot moment, les condicions tècniques a què se subjecta el concert i mantindre els nivells de qualitat en la prestació assistencial.  
f) Adoptar les mesures adequades per a establir un sistema intern àgil de recepció, seguiment i resolució de les queixes i reclamacions que pogueren presentar les persones usuàries.  
g) Complir i seguir les instruccions i directrius tècniques que formulen els òrgans competents de la Conselleria per a l'exercici de l'activitat i garantir l'adequada prestació del servei.  
h) Disposar d'un òrgan de participació del centre o servei i mantindre un règim de funcionament amb participació i representació per part de l'entitat, professionals i persones usuàries o els seus representants legals, segons establisca la normativa sectorial i en l'article 45 de la present disposició.  
2. Com a condicions tècniques obligatòries, l'entitat concertant haurà de:  
a) Subscriure una pòlissa d'assegurances que cobrisca la responsabilitat civil resultant de les accions del personal i de les persones usuàries del centre o servei, així com les contingències derivades de lesió o defunció del personal i persones usuàries esmentats en cas d'accident o com a conseqüència de la prestació del servei, amb un mínim de 30.000 euros per defunció i de 60.000 euros per a invalidesa per sinistre, sense que hi haja limitació per anualitat de l'assegurança, segons estableix la disposició addicional huitena del Decret 181/2017, de 17 de novembre, del Consell.  
b) Desenvolupar les actuacions de control i seguiment de les actuacions concertades, les quals s'estipulen en l'article 29 de la present disposició, a fi de garantir en tot moment la qualitat del servei.  
  
c) Així mateix, està obligada al deure de confidencialitat respecte de les característiques i de la identitat de les persones usuàries, davant de tercers, segons estableix la Llei de protecció de dades de caràcter personal.  
d) Així mateix, haurà de comunicar immediatament, en el termini màxim de 24 hores, per qualsevol mitjà escrit o telemàtic, qualsevol incidència greu succeïda durant l'estada de la persona en el centre o servei.  
A aquests efectes l'òrgan competent de l'Administració concertant és la secció corresponent de la direcció territorial.  
3. Igualment les entitats estan obligades a complir la legislació laboral vigent i les obligacions que comporta el conveni col·lectiu d'aplicació sectorial.  
4. Així mateix, estan obligades a facilitar la funció inspectora per part dels serveis d'inspecció de serveis socials i assumir les actuacions de control financer que corresponga a la Intervenció General de la Generalitat.  
  
Article 29. Qualitat dels serveis: actuacions de control i seguiment  
  
1. En virtut de l'acord d'acció concertada, a fi de garantir en tot moment l'atenció i la qualitat del servei durant el període d'execució del concert, serà necessari:  
- Que s'elabore un programa individualitzat d'atenció a cada persona usuària, amb la seua valoració i seguiment per l'equip professional del centre.  
- Que els centres disposen de sistema d'obtenció periòdica de la satisfacció de les persones usuàries respecte de l'atenció rebuda.  
- Que hi haja una avaluació dels resultats i serveis prestats.  
2. Per a això, s'estableixen, com a obligacions i exigències a les entitats titulars dels centres i serveis concertats, les actuacions següents:  
  
a) Elaborar, en el termini d'un mes des de l'accés al servei, un programa individualitzat d'atenció i seguiment de les persones usuàries.  
  
El dit programa s'haurà de comunicar a les persones usuàries o el seu representant legal, així com a l'Administració concertant.  
b) Sotmetre anualment el servei a la valoració de les persones usuàries.  
c) Al final de l'exercici, l'entitat haurà d'emplenar la memòria justificativa de l'actuació amb el resum de les persones ateses, programes i activitats exercides.  
  
Article 30. Contractació d'activitats accessòries amb tercers  
1. S'estableixen com a activitats que, pel seu caràcter accessori, poden contractar-se amb tercers:  
a) servei de manutenció, de transport, neteja o anàloga consideració;  
  
b) aquelles activitats que corresponguen a prestació de serveis professionals, que no requerisquen exclusivitat o que tinguen naturalesa de serveis generals, que siguen necessaris per a cobrir les necessitats d'atenció integral o execució del servei.  
2. Quan les dites activitats accessòries ja es realitzen amb tercers, abans de l'inici del procediment de concertació, l'entitat haurà de posar-ho de manifest en el dit procediment i facilitar la informació i emplenar els apartats oportuns del model de sol·licitud (apartat A de l'annex III. Dades generals d'instal·lacions i serveis).  
  
3. L'entitat podrà contractar amb tercers un percentatge màxim del 40 % de l'import total del cost de concert. En aquest percentatge, sempre quedaran excloses les despeses necessàries en matèria de subministraments, cost de serveis d'aigua, telèfon, calefacció i altres consumibles.  
4. Els contractistes quedaran obligats només davant de l'entitat titular del centre o servei concertat, que assumirà la total responsabilitat de l'execució i de la prestació del servei davant de l'Administració.  
5. Als efectes del que preveu l'apartat anterior, l'entitat titular del centre o servei concertat serà responsable que en l'execució de l'activitat accessòria contractada amb tercers es respecten els límits que s'establisquen en la normativa de concerts socials quant a la naturalesa i quantia màxima, i els contractistes estaran subjectes igualment al deure de col·laboració previst en l'apartat següent.  
6. En tot moment, durant el període de vigència del concert, l'Administració podrà requerir la informació econòmica, financera, laboral o de qualsevol tipus justificativa de les dites contractacions d'activitats accessòries, a fi de garantir que no se sobrepassa el percentatge esmentat.  
  
Article 31. Resolució de conflictes   
1. Les qüestions litigioses derivades de l'aplicació del règim d'acció concertada i, en concret, de les obligacions indicades al titular dels centres i serveis concertats, seran resoltes per l'Administració competent sense perjuí que, una vegada esgotada la via administrativa, puguen sotmetre's a la jurisdicció contenciosa administrativa.  
  
2. Als efectes del que disposa l'apartat anterior, la persona titular de la Direcció General de Diversitat Funcional és l'òrgan competent per a interpretar els concerts socials, resoldre els dubtes que oferisca el seu compliment, així com acordar la seua resolució i determinar-ne els efectes.  
3. Contra els actes que es dicten per l'òrgan esmentat durant l'execució del concert, que no posen fi a la via administrativa, podrà interposar-se el recurs d'alçada davant de l'òrgan superior jeràrquic del que els va dictar, d'acord amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
Article 32. Inspecció i control ordinari  
1. La Conselleria d'Igualtat i Polítiques Inclusives podrà inspeccionar els centres concertats quan ho estime convenient, per a comprovar el bon funcionament de les instal·lacions i serveis.  
2. Les direccions territorials de la Conselleria competents efectuaran el seguiment ordinari del compliment de les obligacions derivades del concert.  
  
  
Títol V  
Condicions tècniques per a la realització   
de les prestacions i serveis  
  
Article 33. Centres d'atenció primerenca  
1. Els centres d'atenció primerenca hauran de realitzar les activitats i funcions en règim ambulatori que estableix la normativa vigent, per al tractament assistencial i preventiu de xiquetes i xiquets amb problemes de desenvolupament, de 0 a 6 anys, i tenen caràcter prioritari l'atenció entre 0 i 4 anys i les accions de seguiment que s'establisquen a criteri del centre, incloent-hi les següents prestacions i serveis:  
- Tractament especialitzat (fisioteràpia, logopèdia, estimulació precoç, etc.).  
- Suport psicològic.  
- Suport i orientació familiar.  
- Atenció i seguiment d'acord amb les necessitats individuals.  
  
- Articulació de recursos i coordinació amb altres dispositius i recursos comunitaris.  
2. Els centres hauran de garantir els mòduls de personal suficient amb relació a les prestacions i nombre de xiquetes i xiquets atesos.  
Aquests centres disposaran de professionals amb especialització en el desenvolupament infantil i atenció precoç, format, almenys, per les figures de psicòleg o pedagog, fisioterapeuta, estimuladors i logopeda. L'estimulador haurà de tindre una titulació, com a mínim, de grau mitjà en l'àrea terapèutica.  
3. Les ràtios mínimes del personal, per a un grup de 35 xiquets / xiquetes, seran de:  
a) 1 psicòleg/psicòloga / pedagog/pedagoga.  
b) 0,5 fisioterapeuta.  
c) 2 estimuladors.  
d) 0,5 logopeda.  
4. En tot cas, l'increment de places del centre tindrà com a conseqüència un augment de personal d'atenció directa en una ràtio que no ha de ser inferior al 0,10.  
La plantilla podrà flexibilitzar-se quant als tècnics de grau mitjà, fisioterapeutes i estimuladors, depenent de les patologies més freqüents ateses en el centre, però això no alterarà la ràtio.  
5. Així mateix, hauran de complir el calendari i l'horari d'atenció a les persones usuàries, que serà de 220 dies en horari comprés entre les 9 i 18 hores.  
No obstant això, d'acord amb el que disposa la normativa vigent, aquest horari podrà prolongar-se amb l'autorització prèvia del director general de Diversitat Funcional, per a facilitar la conciliació de la vida laboral i familiar i el desenvolupament humà de les xiquetes i els xiquets usuaris d'aquest servei.  
6. Els serveis d'atenció primerenca tenen com a finalitat previndre l'aparició o la intensificació de discapacitats i de les seues conseqüències, per mitjà d'actuacions de promoció de condicions de vida saludables, promoció de l'autonomia personal, suport en l'entorn i programes específics de caràcter preventiu.  
7. El programa individual d'atenció tindrà com a principals línies d'actuació:  
a) L'adopció de mesures encaminades a la prevenció.  
b) La intervenció com a procés tendent a aconseguir el màxim desenvolupament físic, intel·lectual, sensorial i social.  
c) La configuració d'un procés integral per a procurar el desenvolupament harmònic i integrat de les xiquetes i xiquets amb trastorns de desenvolupament.  
Article 34. Centres de rehabilitació i integració social  
1. Els centres de rehabilitació i integració social (CRIS) per a persones amb trastorn mental greu hauran de realitzar les activitats i funcions en règim ambulatori que estableix la normativa vigent, per al tractament assistencial i preventiu de persones adultes amb malaltia mental greu, incloent-hi les prestacions i serveis següents:  
  
- Desenvolupament de programes d'intervenció i rehabilitació.  
- Suport psicològic i intervenció familiar.  
- Psicoeducació, promoció de l'autonomia personal i d'hàbits de vida saludable.  
- Atenció i seguiment d'acord amb les necessitats individuals.  
  
- Articulació de recursos i coordinació amb altres dispositius i recursos comunitaris.  
2. Els centres hauran de garantir els mòduls de personal suficient amb relació a les prestacions i nombre de persones ateses.  
La plantilla mínima d'atenció directa per a un CRIS de 50 places està formada per: 1 director psicòleg/ directora psicòloga, 2 psicòlegs/ psicòlogues, 1 treballador social / treballadora social, 1 terapeuta ocupacional o tècnic/a superior d'integració social i 2 educadors monitors/ educadores monitores.  
La plantilla mínima d'atenció directa per a un CRIS de 70 places està formada per: 1 director psicòleg/ directora psicòloga, 3 psicòlegs/psicòlogues, 1 treballador social /treballadora social, 1 terapeuta ocupacional o tècnic/a superior d'integració social i 3 educadors/educadores.  
3. El centre haurà de garantir els serveis generals de gestió, administració, neteja, manteniment i vigilància amb mitjans propis o externs, que asseguren la seua adequació al nombre de places i correcta prestació d'aquests serveis.  
4. Els titulars i responsables dels centres procuraran la formació ètica específica en matèria de drets humans i formació contínua de tots els treballadors d'atenció directa i indirecta per a garantir els drets de les persones amb trastorn mental greu i la seua atenció integral dins del model d'atenció social.  
5. Així mateix, hauran de complir el calendari i l'horari d'atenció a les persones usuàries, que serà de 220 dies en horari comprés entre les 9 i 18 hores.  
6. Els serveis del CRIS treballaran i establiran propostes d'actuació conjunta entre la Unitat de Salut Mental (que deriva a la persona usuària) i altres recursos comunitaris, i comptaran amb la persona usuària per a la seua definició i que des de la perspectiva de la interdisciplinarietat, globalitat, coordinació, informació i participació s'aconseguisca una adequada atenció a les seues necessitats.  
7. El programa individual d'atenció a persones amb trastorns mentals greus i crònics tindrà en compte, per a l'organització de les activitats i programes a desplegar, la problemàtica psiquiàtrica concreta, així com el seu funcionament psicosocial, la seua participació en la comunitat i les seues diferents necessitats socials, i evitarà situacions de deteriorament i marginació, i procurarà oportunitats, mitjans i possibilitats efectives de rehabilitació, integració i inclusió social.  
  
Article 35. Centres ocupacionals  
1. Els centres ocupacionals hauran de realitzar les activitats i funcions que estableix la normativa vigent per a la integració sociolaboral i atenció integral diürna, incloent-hi les següents prestacions i serveis:  
  
- Teràpia ocupacional, a través de tallers ocupacionals prelaborals.  
  
- Formació i orientació laboral.  
- Activitats de socialització, oci i temps lliure, formació d'hàbits d'autonomia, promoció de l'autonomia personal i suport a l'autodeterminació i vida independent.  
- Suport psicològic i orientació familiar  
- Servei de menjador.  
- Servei normalitzat i/o de transport adaptat, d'acord amb les instruccions que, si és el cas, dicte la Direcció General de Diversitat Funcional per a la prestació d'aquest servei.  
2. Els centres hauran de garantir els mòduls de personal suficient amb relació a les prestacions i nombre de persones usuàries, amb una ràtio mínima reglamentària de 0,15 i una ràtio consolidada de 0,19 per persona usuària atesa corresponent a personal tècnic i d'atenció directa.  
Disposant de figures professionals: 1 psicòleg/psicòloga, pedagog/pedagoga o psicopedagog/psicopedagoga per 40 usuaris/usuàries, 1 fisioterapeuta, 1 auxiliar ocupacional, així com 1 monitor per 8 o 10 usuaris/usuàries, en funció que s'atenga persones amb trastorns associats en un 15 % com a mínim.  
3. El centre haurà de garantir els serveis generals de gestió, administració, neteja, manteniment, menjador i cuina amb mitjans propis o externs, que asseguren la seua adequació al nombre de places i correcta prestació d'aquests serveis.  
Les persones usuàries, en la mesura que siga possible i com un element més del programa socioeducatiu, han de col·laborar en la realització de les tasques de neteja i menjador.  
4. Així mateix, hauran de complir l'obligació de prestació de tots els serveis d'atenció a les persones usuàries (inclòs el de menjador i de transport) durant 220 dies a l'any, amb una jornada de 8 hores diàries i un horari preferentment entre les 9 i les 17 hores, d'acord amb el que ha determinat la mateixa entitat en la documentació de sol·licitud de concert.  
5. Els centres ocupacionals tenen com a finalitat assegurar els serveis de teràpia ocupacional i d'ajust personal i social a les persones amb diversitat funcional amb l'objecte d'aconseguir el seu màxim desenvolupament personal i, en els casos en què fóra possible, facilitar la seua capacitació i preparació per a l'accés a l'ocupació.  
6. El programa individual d'atenció estarà adaptat a l'edat, la vocació, la formació, les habilitats i les circumstàncies personals a fi d'aconseguir una adaptació satisfactòria en el centre i el seu accés, en la mesura que siga possible, a una ocupació amb suport o protegit d'acord amb les seues competències.  
  
Article 36. Centres de dia per a persones amb diversitat funcional física i intel·lectual  
1. Els centres de dia per a persones amb diversitat funcional física i intel·lectual i centres d'atenció diürna per a persones dependents d'aquestes característiques hauran de realitzar les activitats, els programes i les prestacions que estableix la normativa vigent per a oferir atenció integral diürna, incloent-hi les prestacions i serveis següents:  
- Tractament especialitzat, d'acord amb el tipus de discapacitat o diversitat funcional.  
- Cures assistencials, manteniment i promoció de la salut.  
- Fisioteràpia, adaptada al programa individualitzat d'atenció.  
- Activitats ocupacionals i rehabilitadores.  
- Activitats socioculturals i recreatives, de convivència, cooperació i promoció de l'autonomia personal.  
- Suport psicològic i orientació familiar  
- Servei de menjador.  
- Servei de transport adaptat.  
2. Els centres hauran de garantir els mòduls de personal suficient amb relació a les prestacions i nombre d'usuaris/usuàries, amb una ràtio reglamentària de 0,22 i una ràtio consolidada de 0,30 per persona usuària atesa corresponent a personal tècnic i d'atenció directa. En centres de dia per a persones amb diversitat funcional amb places de persones usuàries amb un grau de discapacitat igual o major a 75 %, així com en els centres de dia específics (dany cerebral, trastorn d'espectre autista i paràlisi cerebral), la ràtio no ha de ser inferior a 0,38.  
Disposant com a figures professionals de: 1 psicòleg/psicòloga, pedagog/pedagoga o psicopedagog/psicopedagoga, 1 fisioterapeuta i 1 cuidador per 6 persones usuàries.  
En el cas que estiga unit a residència, s'integraran els mòduls de personal.  
3. El centre haurà de garantir els serveis generals de gestió, administració, neteja, manteniment, menjador, cuina i vigilància amb mitjans propis o externs, que asseguren la seua adequació al nombre de places i correcta prestació d'aquests serveis.  
4. Així mateix, hauran de complir l'obligació de prestació de tots els serveis d'atenció a les persones usuàries (inclòs el de menjador i de transport) durant 220 dies a l'any, amb una jornada de 8 hores diàries i un horari preferentment entre les 9 i les 17 hores, d'acord amb el que ha determinat la mateixa entitat en la documentació de sol·licitud de concert.  
5. Els serveis de centre de dia ofereixen una atenció integral durant el període diürn a les persones usuàries, amb l'objectiu de millorar o mantindre el millor nivell possible d'autonomia personal i donar suport a les famílies.  
6. El programa individual d'atenció estarà adaptat a les necessitats específiques de les persones usuàries amb vista a la promoció de l'autonomia personal, millora o conservació de les seues condicions físiques o cognitives, suport a l'autodeterminació i foment de la participació en els diversos programes i activitats que es desenvolupen.  
  
Article 37. Centres de dia per a persones amb trastorn mental greu  
1. Els centres de dia per a persones amb trastorn mental greu i centres d'atenció diürna per a persones dependents d'aquestes característiques hauran de realitzar les activitats, els programes i les prestacions que estableix la normativa vigent per a oferir atenció integral diürna, incloent-hi les prestacions i serveis següents:  
- Tractament especialitzat, d'acord amb la patologia.  
- Cures assistencials, manteniment i promoció de la salut.  
- Activitats ocupacionals i rehabilitadores.  
- Activitats socioculturals i recreatives, de convivència, cooperació i promoció de l'autonomia personal.  
- Suport psicològic i orientació familiar  
- Servei de menjador.  
2. Els centres hauran de garantir els mòduls de personal suficient amb relació a les prestacions i nombre de persones usuàries, amb una ràtio consolidada de 0,30 per persona usuària atesa corresponent a personal tècnic i d'atenció directa.  
La plantilla mínima d'atenció directa per a un centre de dia amb una capacitat de 20 places estarà formada per: 1 director/directora (psicòleg/psicòloga), a un terç de jornada, 1 psicòleg/psicòloga, 1 treballador/treballadora social (a mitja jornada), 1 terapeuta ocupacional, 1 tècnic/a superior d'integració social (a mitja jornada) i 2 educadors-educadores / monitors.  
3. El centre haurà de garantir els serveis generals de gestió, administració, neteja, bugaderia, manteniment, menjador i cuina i vigilància, amb mitjans propis o externs, que asseguren la seua adequació al nombre de places i correcta prestació d'aquests serveis.  
4. Els titulars i responsables dels centres procuraran la formació ètica específica en matèria de drets humans i formació contínua de tots els treballadors d'atenció directa i indirecta per a garantir els drets de les persones amb trastorn mental greu i la seua atenció integral dins del model d'atenció social.  
5. Així mateix, hauran de complir l'obligació de prestació de tots els serveis d'atenció a les persones usuàries durant 220 dies a l'any, amb una jornada de 8 hores diàries i un horari preferentment entre les 09.00 i les 17.00 hores, d'acord amb el que ha determinat la mateixa entitat en la documentació de sol·licitud de concert.  
6. Els serveis de centre de dia ofereixen una atenció integral durant el període diürn a les persones usuàries, amb l'objectiu de millorar o mantindre el millor nivell possible d'autonomia personal i donar suport a les famílies.  
7. El programa individual d'atenció estarà adaptat a les necessitats específiques de les persones amb trastorns mentals greus i crònics amb vista a la promoció de l'autonomia personal, millora o conservació de les seues condicions cognitives i mentals, suport a l'autodeterminació per a prendre les seues decisions i foment de la participació en els diversos programes i activitats que es despleguen.  
8. Per a avançar cap a una adequada atenció integral i integració, aquest es basarà en la col·laboració entre el sistema sanitari, a través dels serveis de salut mental i, si és el cas, els serveis de formació i ocupació, així com la utilització de qualsevol altre tipus de recurs comunitari.  
  
Article 38. Residències per a persones amb diversitat funcional física i intel·lectual  
1. Les residències per a persones amb diversitat funcional física i intel·lectual i centres d'atenció residencial per a persones dependents d'aquestes característiques hauran de realitzar les activitats, els programes i les prestacions que estableix la normativa vigent per a oferir atenció integral residencial, i inclouran les prestacions i serveis següents:  
- Prestacions completes d'allotjament i manutenció.  
- Tractament especialitzat, d'acord amb el tipus de discapacitat o diversitat funcional.  
- Cures assistencials, manteniment i promoció de la salut.  
- Activitats ocupacionals i rehabilitadores.  
- Activitats socioculturals i recreatives, de convivència, cooperació i promoció de l'autonomia personal.  
- Suport psicològic i orientació familiar.  
2. Els centres hauran de garantir els mòduls de personal suficient en relació amb les prestacions i el nombre de persones usuàries, segons es determina en la tipologia de cada recurs.  
En residències de persones amb diversitat funcional física o intel·lectual greument afectades la ràtio mínima de personal serà de 0,75 per resident. La proporció serà de 70 % de personal qualificat d'atenció directa i 30 % de personal auxiliar de serveis.  
En residències per a persones amb diversitat funcional amb places de persones usuàries amb un grau de discapacitat igual o major a 75 %, així com en les residències específiques (dany cerebral, trastorn d'espectre autista i paràlisi cerebral), la ràtio no ha de ser inferior a 0,98 per resident, amb 70 % de personal qualificat d'atenció directa i 30 % de personal auxiliar de serveis.  
3. Així mateix hauran de complir el calendari i l'horari d'atenció a les persones usuàries, que serà de 365 dies i atenció continuada les 24 hores del dia.  
4. Les residències tenen com a objectiu atendre les necessitats bàsiques de les persones amb diversitat funcional que estan en una situació d'especial vulnerabilitat, promoure l'autonomia i la vida independent a través de la convivència i afavorir la seua inclusió social a través dels programes que desenvolupen. Les activitats esportives, socioculturals, d'oci i temps lliure es desenvoluparan, sempre que siga possible, d'acord amb el principi d'accessibilitat universal en les instal·lacions i amb els mitjans ordinaris posats al servei de la ciutadania.  
  
  
Article 39. Residències i centres específics (CEMM) per a persones amb trastorn mental greu  
1. Les residències i centres específics de malalts mentals (CEMM) per a persones amb trastorn mental greu i centres d'atenció residencial per a persones dependents d'aquestes característiques hauran de realitzar les activitats, els programes i les prestacions que estableix la normativa vigent per a oferir atenció integral residencial, i inclouran les prestacions i serveis següents:  
- Prestacions completes d'allotjament i manutenció.  
- Tractament especialitzat, d'acord amb el tipus de trastorn i la seua evolució.  
- Cures assistencials, manteniment i promoció de la salut.  
- Activitats ocupacionals i rehabilitadores.  
- Activitats socioculturals i recreatives, de convivència, cooperació i promoció de l'autonomia personal.  
- Suport psicològic i orientació familiar.  
2. Els centres hauran de garantir els mòduls de personal suficient en relació amb les prestacions i el nombre de persones usuàries, segons es determina en la tipologia d'aquest recurs.  
Als efectes de concert, es considera com a plantilla mínima d'una residència i CEMM amb una capacitat de 40 places la formada per: 1 directora, 1 metge/metgessa psiquiatre (10 hores/setmana), 1 psicòleg/psicòloga, 2 diplomats universitaris/diplomades universitàries en Infermeria, 1 treballador/treballadora social (a mitja jornada), 1 terapeuta ocupacional, 7 educadors/educadores/monitors/monitores, 7 cuidadors/cuidadores i 2 zeladors/zeladores (encarregats de vigilància en torn de nit).  
3. El director/la directora serà un titulat universitari superior o mitjà en especialitat d'àmbit sociosanitari.  
El psicòleg/la psicòloga haurà de ser preferentment psicòlegs clínics especialistes en salut mental.  
El metge/la metgessa psiquiatre realitzarà funcions i tasques de suport per a garantir l'atenció sanitària i el tractament farmacològic personalitzat, com a components de l'atenció integral i dels programes de rehabilitació psicosocial en el centre en coordinació amb la Unitat de Salut Mental.  
Els diplomats universitaris/les diplomades universitàries en Infermeria haurà de tindre preferentment l'especialitat de salut mental.  
En aquells CEMM en què les activitats de teràpia ocupacional hagen sigut exercides per un tècnic superior en integració social (TIS), les dites treballadores podran seguir exercint-les sempre que estiguen programades sota la responsabilitat d'un terapeuta ocupacional.  
  
Igualment, aquells CEMM que ho justifiquen per raons d'estabilitat o major atenció social, podran invertir la dedicació horària dels titulats mitjans: treballador social i terapeuta ocupacional amb jornades més flexibles d'ambdós professionals, sempre que es mantinga l'adequada proporcionalitat.  
El personal educador/monitor haurà de ser almenys tècnic superior en integració social (TIS) o tècnic superior en animació sociocultural (TASOC).  
Els cuidadors/les cuidadores hauran d'estar en possessió del títol de tècnic en atenció sociosanitària, tècnic en cures auxiliars d'infermeria i/o certificat de professionalitat d'atenció sociosanitària a persones dependents en institucions socials.  
El personal zelador haurà de tindre igualment l'oportuna titulació i els coneixements acreditats, per mitjà de la titulació corresponent a cuidador o certificat de professionalitat.  
4. El centre haurà de garantir els serveis generals de gestió, administració, neteja, bugaderia, manteniment, menjador i cuina amb mitjans propis o externs, que asseguren la seua adequació al nombre de places i la correcta prestació d'aquests serveis.  
5. Els titulars i responsables dels centres procuraran la formació ètica específica en matèria de drets humans i formació contínua de tots els treballadors d'atenció directa i indirecta per a garantir els drets de les persones amb trastorn mental greu i la seua atenció integral dins del model d'atenció social.  
6. Així mateix hauran de complir el calendari i l'horari d'atenció a les persones usuàries, que serà de 365 dies i atenció continuada les 24 hores del dia.  
7. Els CEMM tenen com a objectiu atendre les necessitats bàsiques de les persones amb trastorn mental greu que estan en una situació d'especial vulnerabilitat, promoure l'autonomia, la integració i la convivència en el recurs, així com afavorir les eixides, el programa de rehabilitació psicosocial i la seua inclusió social.  
A través del CEMM es prestarà una atenció continuada i una assistència integral de suport a la persona atesa i la seua família, per a una recuperació més ràpida i la inclusió social, es promourà la informació, l'orientació, l'educació i els consells de vida saludable i el control de la malaltia, així com l'atenció continuada de les seues necessitats. Amb aquest fi, el centre desenvoluparà programes, activitats i tallers relacionats amb les diferents necessitats del perfil de les persones usuàries.  
  
Article 40. Habitatges tutelats per a persones amb diversitat funcional física, intel·lectual i trastorn mental greu  
1. Els habitatges tutelats per a persones amb diversitat funcional física, intel·lectual o amb trastorn mental greu hauran de realitzar les activitats, els programes i les prestacions que estableix la normativa vigent per a oferir allotjament i serveis de suport a la promoció de l'autonomia personal, i inclourà les prestacions i serveis següents:  
- Prestacions d'allotjament i manutenció, amb la participació de les persones usuàries, en règim parcialment autogestionat.  
- Assistència, suport o supervisió, d'acord amb el règim de l'habitatge tutelat.  
- Serveis específics de mobilització, atenció social i supervisió en activitats de la vida diària, segons el tipus de discapacitat o diversitat funcional.  
- Activitats de convivència, cooperació i autoajuda, i de suport a la integració en l'entorn comunitari.  
2. Els habitatges amb suport per a persones amb diversitat funcional física, habitatges supervisats i habitatges assistits per a persones amb diversitat funcional intel·lectual o trastorn mental greu (TMG) hauran de garantir els mòduls de personal suficient en relació amb les prestacions i el nombre de persones usuàries, segons es determina en la tipologia de cada recurs.  
3. Els titulars o responsables dels habitatges tutelats coordinaran la seua actuació, atenció especialitzada, serveis i prestacions amb els recursos d'atenció diürna, socials i sociosanitaris existents en el seu entorn social.  
4. Així mateix hauran de complir el calendari i l'horari d'atenció a les persones usuàries, que serà de 365 dies i atenció continuada les 24 hores del dia, de forma presencial o a través de dispositius de teleassistència o telealarma.  
5. En els habitatges tutelats específics per a persones amb trastorn d'espectre autista (TEA) i persones amb trastorn mental greu (TMG) amb greus problemes de conducta l'atenció als usuaris/àries es prestarà de forma presencial continuada, en règim d'atenció residencial 24 hores.  
  
6. En tot cas, l'horari haurà d'adaptar-se a les hores de descans i a les característiques dels usuaris/àries, tenint en compte els horaris dels centres i programes assistencials, centres formatius i de treball, als quals acudisquen.  
7. Les prestacions que s'ofereixen en els habitatges tutelats estaran orientades a promoure opcions de vida independent i allotjament més autònomes i normalitzades, promoure l'autoatenció i activitats de la vida diària a fi d'habilitar per al major grau d'autonomia, fomentar la responsabilitat individual i donar suport a altres intervencions socials en centres especialitzats en els quals es treballen destreses, hàbits i capacitats funcionals per a aconseguir la consecució de l'autonomia personal.  
  
En habitatges tutelats per a persones amb malaltia mental (TMG) els seus objectius són així mateix incrementar la qualitat de vida de la persona amb trastorn mental atenent les seues necessitats i recursos de manera que adquirisca un cert grau de competència social, proporcionar les destreses necessàries per a l'adequat tractament farmacològic, la normalització i l'exercici de rols socials com a persona autònoma, el maneig de situacions noves i la prevenció de recaigudes.  
  
Article 41. Activitats i serveis complementaris  
1. Els centres concertats gaudeixen d'autonomia per a establir activitats i serveis i complementaris als serveis i prestacions establits com a obligatòries en la normativa vigent, segons la tipologia del centre, que estan incorporades dins del concert.  
2. Les activitats i serveis a què es refereix la disposició addicional setena del Decret 181/2017, de 17 de novembre, del Consell, podran establir-se sense detriment de l'horari lectiu d'atenció social a les persones usuàries abans indicat.  
3. La participació de les persones usuàries en les dites activitats i serveis complementaris serà voluntària i, per tant, no implicarà cap discriminació per a aquells que no hi vulguen participar.  
  
4. A l'inici de cada trimestre o semestre haurà de facilitar-se a les persones usuàries i als seus familiars la informació detallada sobre el programa d'activitats complementàries establides per al dit període, en la qual es farà constar expressament el caràcter voluntari i no lucratiu d'aquestes, l'import de despeses que comporta cada una d'aquestes activitats i les quantitats aprovades per l'òrgan de participació del centre per als participants, en el cas que comporten despeses que siguen sufragables pels interessats.  
5. Així mateix, una vegada aprovat el programa per l'òrgan de participació del centre, aquest serà posat en coneixement de la Direcció Territorial de la Conselleria, per a la seua autorització per l'Administració concertant.  
  
Article 42. Condicions generals d'allotjament, neteja i manutenció  
  
Els centres garantiran la correcta prestació dels serveis generals de manutenció (menjador i cuina), allotjament, neteja i manteniment, amb mitjans propis o externs, d'acord amb les següents condicions generals:  
  
1. Manutenció  
Es garantirà la correcta nutrició de les persones usuàries del menjador de les persones ingressades en centres d'atenció diürna i residencials, tal com disposa la Conselleria d'Igualtat i Polítiques Inclusives i el programa d'atenció nutricional en centres sociosanitaris.  
  
1.1. Disseny de les dietes  
Haurà de complir els objectius següents:  
- Ser completa i equilibrada  
- Tindre una presentació atractiva  
- Ser variada i adaptar-se a les necessitats de les persones usuàries  
- Estar convenientment realitzada i condimentada  
- Estar adaptada a la gastronomia local i a l'època de l'any  
Per a això es tindran en compte els aspectes següents:  
a) S'ha de disposar, almenys, de les dietes següents:  
Dieta basal o normal  
Dieta diabètica  
Dieta de protecció gàstrica, especial o triturada, si fóra necessari.  
Dieta de fàcil masticació (triturada o turmix)  
A més s'han de preveure dietes especials per a diverses patologies i/o proves exploradores (insuficiència renal, hepatopaties, patologia biliar, líquida o semilíquida, dieta amb modificació de l'aportació de proteïnes o altres).  
Els criteris per a la indicació d'una de les dietes a cada resident seran establits pel metge d'atenció primària o nutricionista, després de la valoració oportuna.  
b) La dieta basal/normal constarà de dos plats tant en el dinar com en el sopar  
c) Els aliments han de tindre una correcta conservació, manipulació i preparació.  
La dieta BASAL tindrà una aportació calòrica mitjana de 2.000 kcal /dia (9.246-7.086 kcal) que es repartiran en:  
· Proteïnes 15-20 % del valor calòric total  
· Greixos 30-35 % del valor calòric total  
· Hidrats de carboni 50-55 % del valor calòric total  
En la dieta s'ha d'evitar l'excés de greix (sobretot greix saturat) i de colesterol i reduir l'aportació de sucres refinats.  
d) En les residències es realitzarà un nombre de menjars/dia adequat, que s'estima en desdejuni, dinar, berenar i sopar. En els casos en què s'haja d'incloure un menjar a mitjan matí o un menjar de reforç, es farà sempre sota criteris mèdics. En els centres d'atenció diürna: la manutenció es redueix a: dinar, amb la possibilitat d'alguna acció de reforç al migdia o durant la vesprada a aquelles persones que ho requerisquen.  
e) Els menús comprendran almenys 2 opcions per a cada un dels plats (com a mínim de l'esmorzar i el sopar), i s'elaboraran i serviran d'acord amb les prescripcions d'un metge nutricionista o dietista.  
f) Es presentaran menús especials per a festes assenyalades i tradicionals.  
g) Els menús diaris detallats, de forma clara i senzilla, seran coneguts i exposats de forma setmanal en el menjador, tauler d'anuncis o un altre lloc públic de la residència o centre d'atenció social.  
Es proporcionaran junt amb la dieta unes fitxes/llistes en què s'arrepleguen els ingredients amb gramatge dels distints plats així com el valor calòric i la quantitat de nutrients que aporten.  
1.2. Qualitat de les matèries primeres, adquisició i conservació de mercaderies  
Totes les matèries primeres i els productes servits hauran d'estar subjectes a la normativa legal i en particular al Codi Alimentari Espanyol. L'emmagatzematge de les matèries primeres i la seua conservació s'efectuarà complint la normativa vigent. En tot cas, els queviures seran de qualitat extra o primera.  
La composició ordinària dels menús contindrà alternatives per a acomodar-se a les conviccions culturals o religioses dels usuaris/àries.  
2. Allotjament:  
2.1. Habitacions  
L'allotjament es realitzarà sempre en habitació individual o doble, i es permetrà la personalització d'aquesta en consonància amb la llibertat d'elecció i responsabilitat de les persones usuàries, i assegurar una estada en condicions de seguretat i higiene, així com respecte a la intimitat. Es treballaran els aspectes d'autoatenció de l'habitació i l'entorn del centre.  
2.2. Llavar i netejar la roba i efectes  
Les persones usuàries de centres residencials aportaran la seua roba d'ús personal, i haurà d'estar degudament marcada a fi de garantir, en tot cas, l'ús exclusiu pel seu propietari. El canvi de roba i la seua neteja s'observarà amb la periodicitat necessària; si bé el canvi de roba interior dels usuaris/àries atesos en règim d'atenció residencial, s'efectuarà diàriament o, si fóra necessari, amb major freqüència. Els procediments de llavada s'ajustaran a la tipologia de les peces a fi de garantir el bon estat d'higiene i conservació, seguits de planxar i repassar la roba, abans de procedir a la seua entrega.  
Almenys setmanalment (i amb especial intensitat quan així es requerisca), es procedirà al canvi i llavada de llençols, fundes, cobertors, etc.  
3. Neteja de l'edifici i de les instal·lacions  
Les funcions de neteja inclouran la totalitat de l'edifici i les instal·lacions. L'horari serà compatible i adaptat als programes i a les necessitats d'atenció als usuaris/àries, i inclou obligatòriament els serveis següents:  
3.1. Diàriament  
- Agranar i fregar totes les habitacions.  
- Agranar i fregar els paviments de material plàstic o terratzo.  
- Netejar tot el mobiliari general, incloses papereres i cendrers.  
  
- Neteja total i escrupolosa de lavabos (amb especial intensitat quan així es requerisca en lavabos d'usuaris/àries).  
- Reposició de paper higiènic, sabó, etc.  
- Arreplegada en bosses tancades de fems, per al seu depòsit en zona habilitada i traslladar-les fins a la zona que es determine per a l'arreplega de residus urbans.  
3.2. Setmanalment  
- Aspirar la pols en profunditat.  
- Espolsar les taules, estanteries, etc. i netejar les persianes.  
- Agranar i fregar totes les dependències.  
3.3. Quinzenalment/Mensualment  
- Encerar els paviments de corredors, vestíbuls i dependències, dels materials que ho permeten.  
- Netejar els vidres per ambdós costats.  
- Espolsar els sòcols, les portes i les superfícies situades a una alçària superior a 1,80 m.  
3.4. Semestralment  
- Netejar les cortines, cortinetes i moquetes.  
4. Manteniment  
S'establirà un sistema que garantisca, amb mitjans propis o externs, el manteniment de les instal·lacions en condicions de funcionament adequades, així com la reparació o substitució d'aquells elements de l'immoble i del mobiliari o equips que estan deteriorats.  
  
Article 43. Estructura bàsica dels òrgans de participació dels centres concertats  
1. D'acord amb l'article 5.n de la Llei 5/1997, de 25 de juny, per la qual es regula el Sistema de Serveis Socials en l'Àmbit de la Comunitat Valenciana, que exigeix en els centres sostinguts amb fons públics l'existència d'una junta democràtica amb la participació de la seua direcció, professionals i persones usuàries; així com el que disposa l'article 59.c de la Llei 11/2003, de 10 d'abril, de la Generalitat, sobre l'estatut de les persones amb discapacitat, a fi que en el funcionament del centre es garantisca la participació dels usuaris/àries i/o familiars o tutors, segons les característiques de la discapacitat o diversitat funcional, l'organització dels centres serà de caràcter democràtic.  
  
2. L'òrgan o òrgans de participació dels centres concertats estarà format i constituït per:  
a) Representants de l'entitat titular del centre o servei.  
b) Representants dels i les professionals i personal d'atenció directa.  
  
c) Representants de les persones usuàries.  
d) Representants de pares i familiars que tinguen encomanades funcions tutelars.  
3. La representació d'aquests en el dit òrgan o òrgans serà equilibrada i la seua selecció es durà a terme per mitjà d'un procediment democràtic entre membres de cada un dels col·lectius o sectors representats.  
  
  
Article 44. Normativa sectorial d'aplicació  
La normativa sectorial d'aplicació als serveis concertats i l'obligació de complir el conveni col·lectiu sectorial d'aplicació està referit a les normes següents:  
a) Normativa general:  
Llei 5/1997, de 25 de juny, de la Generalitat, per la qual es regula el sistema de serveis socials en l'àmbit de la Comunitat Valenciana.  
  
Llei 11/2003, de 10 d'abril, de la Generalitat, de l'estatut de les persones amb discapacitat.  
Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social.  
  
b) Normativa específica de centres:  
- Centres d'atenció primerenca  
Ordre de 21 de setembre de 2001, de la Conselleria de Benestar Social, per la qual es regulen les condicions i els requisits de funcionament dels centres d'estimulació precoç (hui centres d'atenció primerenca), en DOGV núm. 4106, de 15.10.2001.  
Modificada en la seua definició i beneficiaris, que passen a ser xiquets/tes de 0 a 6 anys, d'acord amb el que disposa l'article 31 de la Llei 5/1997, de 25 de juny, i l'article 37.2.a de la Llei 1/2003, de 10 d'abril, de la Generalitat, segons redacció donada per la disposició addicional segona de la Llei 12/2008, de 3 de juliol de 2008, de la Generalitat, de protecció integral de la infància i l'adolescència de la Comunitat Valenciana.  
- Centres de rehabilitació i integració social (CRIS)  
Ordre de 3 de febrer de 1997, de la Conselleria de Treball i Assumptes Socials, per la qual es modifica l'Ordre de 9 d'abril de 1990 (DOGV 1291) sobre registre, autorització i acreditació dels serveis socials de la Comunitat Valenciana, a fi d'atendre els nous serveis que es prestaran a malalts mentals crònics a la Comunitat Valenciana (segons redacció per correcció d'errors publicada en DOGV núm. 2937, de 24.02.1997).  
  
Modificada en el punt 1. Definició i 2. Personal per Ordre de 9 de maig de 2006, de la Conselleria de Benestar Social (DOGV 5255, 10.05.2006).  
- Centres ocupacionals  
Ordre de 9 d'abril de 1990, de la Conselleria de Treball i Seguretat Social, per la qual es desplega el Decret 40/1990, de 26 de febrer, del Consell de la Generalitat Valenciana, sobre registre, autorització i acreditació dels serveis socials de la Comunitat Valenciana (DOGV 1291, 26.04.1990).  
Annex IV. 3. Centre ocupacional per a persones amb discapacitat.  
- Centres de dia per a persones amb discapacitat física i intel·lectual  
Ordre de 9 d'abril de 1990, de la Conselleria de Treball i Seguretat Social, per la qual es desplega el Decret 40/1990, de 26 de febrer, del Consell de la Generalitat Valenciana, sobre registre, autorització i acreditació dels serveis socials de la Comunitat Valenciana (DOGV 1291, 26.04.1990).  
Annex IV. 2. Centre de dia per a persones amb discapacitat.  
- Centres de dia per a persones amb trastorn mental greu  
Ordre de 3 de febrer de 1997, de la Conselleria de Treball i Assumptes Socials, per la qual es modifica l'Ordre de 9 d'abril de 1990 (DOGV 1291) sobre registre, autorització i acreditació dels serveis socials de la Comunitat Valenciana, a fi d'atendre els nous serveis que es prestaran a malalts mentals crònics a la Comunitat Valenciana (segons redacció per correcció d'errors publicada en DOGV núm. 2937, de 24.02.1997).  
  
Modificada en punt 7. Personal per ORDRE de 9 de maig de 2006, de la Conselleria de Benestar Social (DOGV 5255, 10.05.2006).  
- Residències per a persones amb discapacitat física i intel·lectual  
Ordre de 9 d'abril de 1990, de la Conselleria de Treball i Seguretat Social, per la qual es desenvolupa el Decret 40/1990, de 26 de febrer, del Consell de la Generalitat Valenciana, sobre registre, autorització i acreditació dels serveis socials de la Comunitat Valenciana (DOGV 1291, 26.04.1990).  
Annex V. 2. Residència de persones amb discapacitat.  
- Residències per a persones amb trastorn mental greu (centres específics de malalts mentals - CEMM)  
Ordre de 3 de febrer de 1997, de la Conselleria de Treball i Assumptes Socials, per la qual es modifica l'Ordre de 9 d'abril de 1990 (DOGV 1291) sobre registre, autorització i acreditació dels serveis socials de la Comunitat Valenciana, a fi d'atendre els nous serveis que es prestaran a malalts mentals crònics a la Comunitat Valenciana (segons redacció per correcció d'errors publicada en DOGV núm. 2937, de 24.02.1997).  
  
Modificada en punt 1. Habilitabilitat i 2. Personal per Ordre de 9 de maig de 2006, de la Conselleria de Benestar Social (DOGV 5255, 10.05.2006).  
  
- Habitatges tutelats per a persones amb discapacitat física, intel·lectual o trastorn mental greu  
Decret 182/2006, d'1 de desembre, del Consell, pel qual s'estableixen les condicions i els requisits específics per a l'autorització dels habitatges tutelats per a persones amb discapacitat o amb malaltia mental crònica (DOGV 5402, 05.12.2006).  
- Centres d'atenció diürna i d'atenció residencial per a persones amb discapacitat en situació de dependència  
Ordre 1/2010, de 18 de febrer, de la Conselleria de Benestar Social, de modificació de l'Ordre de 9 d'abril de 1990, de la Conselleria de Treball i Seguretat Social, per la qual es desplega el Decret 40/1990, de 26 de febrer, del Consell de la Generalitat Valenciana, sobre registre, autorització i acreditació dels serveis socials de la Comunitat Valenciana (DOGV 6214, 25.02.2010).  
c) Conveni col·lectiu sectorial d'aplicació  
VII Conveni Col·lectiu de Centres i Serveis d'Atenció a Persones amb Discapacitat de la Comunitat Valenciana, publicat per Resolució de 17 de setembre de 2014, de la Subdirecció General de Relacions Laborals, de la Direcció General de Treball, Cooperativisme i Economia Social (DOGV 7388, 24.10.2014).